༄༅༔ ༔ཆོས་སྐྱོང་བསྟན་སྲུང་ཡོངས་རྫོགས་ཀྱི་དབང་གི་ཆོ་ག་བཞུགས་སོ༔ ༔

༄༅༔ ༔རྒྱ་གར་སྐད་དུ༔ ཤྲཱི་མཧཱ་ཀཱ་ལ༔ སརྦ་དུཥྚན་ཨ་བྷི་རིཉྩ་ནཱ་མ༔ བོད་སྐད་དུ༔ དཔལ་ལྡན་མགོན་པོ་བསྟན་སྲུང་ཡོངས་རྫོགས་ཀྱི་དབང་
ཆོག་ཅེས་བྱ་བ༔ བདེ་གཤེགས་ཡོངས་རྫོགས་ལྷ་ལ་ཕྱག་འཚལ་ལོ༔ ཁམས་གསུམ་འགྲོ་ལ་དབང་སྒྱུར་བའི༔ བསྟན་སྲུང་ཡོངས་རྫོགས་དབང་བསྐུར་འདི༔ དབེན་
པའི་གནས་སུ་ཡོ་བྱད་སོགས༔ རབ་ཀྱིས་བཀའ་བརྒྱད་ཡོངས་རྫོགས་ལ༔ བསྟན་སྲུང་ཡོངས་རྫོགས་དཀྱིལ་འཁོར་བྲིས༔ ས་ནག་ཆང་བསྲེས་ཆག་ཆག་བཏབ༔
ཐིག་བཏབ་དཀྱིལ་འཁོར་བྲི་བར་བྱ༔ དབུས་སུ་གྲུ་གསུམ་མཐིང་ནག་འབར༔ ཟླ་གམ་དམར་པོ་གསུམ་དང་ལྡན༔ དེ་ཕྱིར་འཁོར་ལོ་རྩིབས་བརྒྱད་པ༔ གྲུ་ཆད་བར་

༄༅༔ ༔ཁྱམས་སྒོ་བཞིར་ལྡན༔ རྡོ་རྗེ་ར་བ་མེ་རི་འབར༔ དེ་ཡི་དབུས་སུ་བུམ་པ་བཅའ༔ དེ་སྟེང་ཐོད་པ་བདུད་རྩིས་བཀང་༔ ཤ་ལྔ་བདུད་རྩི་ལྔ་པོ་
དང་༔ བུ་རམ་ཆང་དང་བསྲེས་ལ་བླུག༔ དེ་སྟེང་མེ་ལོང་སིནྡྷུ་ར༔ མཐིང་ནག་དར་གྱིས་གུར་ཕུབ་པ༔ གཏོར་མ་བདུད་རྩི་རཀྟ་དང་༔ གྲི་སྙིང་ཐོད་རློན་སྦྲུལ་ཆུན་
དང་༔ བེ་ཅོན་གྲི་གུག་དར་ནག་དང་༔ མདའ་མདུང་རལ་གྲི་ཐུན་རྫས་དང་༔ དར་འཕན་དུང་ཆེན་ཆ་ལང་དང་༔ གྷཎྜི་࿙འགོནྜ་གྷནྡྷ་ཟེར་བའང་སྣང་། རྡོ་རྗེ་དྲིལ་བུ་དང་༔
རྔ་ཆེན་ལ་སོགས་མཆོད་རྫས་བཤམ༔ ཚོགས་ཀྱི་འཁོར་ལོ་འབྱོར་ཚད་བཤམ༔ བཀའ་བརྒྱད་ཡོངས་རྫོགས་ལས་གཞུང་བསྲང་༔ བསྟན་སྲུང་ཡོངས་རྫོགས་ཕྲིན་ལས་

བཏང་༔ སློབ་མ་ཁྲུས་བྱས་བགེགས་བསྐྲད་ཅིང་༔ མཎྜལ་ཕུལ་ལ་གསོལ་བ་བཏབ༔ ཀྱཻ༔ བླ་མ་ཀུན་བཟང་ཧེ་རུ་ཀ༔ བསྟན་སྲུང་ཡོངས་རྫོགས་དཀྱིལ་འཁོར་དུ༔ བདག་ནི་ཡང་དག་སླར་འཇུག་
པ༔࿙ལྷར་འཇུག་པས་ཟེར་བའང་འདུག དཔའ་བོ་བླ་མས་གནང་དུ་གསོལ༔ དེ་ལྟར་ལན་གསུམ་ཞུ་བ་ཕུལ༔ དེ་ནས་བླ་མས་འདི་སྐད་དོ༔ ཧོཿ ཆོས་སྐྱོང་བསྟན་སྲུང་ཡོངས་རྫོགས་ཀྱི༔ རབ་འཇིགས་
དཀྱིལ་འཁོར་འདི་རུ་ནི༔ བུ་གཅིག་སློབ་མ་ཚུར་ཞུགས་ལེགས༔ སངས་རྒྱས་བསྟན་པ་གནས་ཀྱི་བར༔ དྲག་པོའི་ཕྲིན་ལས་གྲུབ་པར་མཛོད༔ ཨོཾ་མཧཱ་ཀཱ་ལ་སརྦ་ཨ་ཝེ་ཤ་ཡ་ཨ་ཨ་ཨཱ༔ ཞེས་མགོན་
པོ་འཁོར་བཅས་སྤྲིན་གཏིབས་པ་བཞིན་བྱོན་པར་བསམ་སྟེ༔ ཡེ་ཤེས་དབབ་བོ༔ དེ་ནས་གདོང་གཡོགས་དཀྲོལ་ལོ༔ དེ་ནས་དཔལ་ཆེན་འཁོར་བཅས་བུམ་ནང་དུ༔ མགོན་པོ་འཁོར་བཅས་འོད་དུ་ཐིམ༔
བུམ་པ་སློབ་མའི་མགོར་བཞག་སྟེ༔ གཉིས་སུ་མེད་པར་ཐིམ་པར་བསྒོམ༔ ཧཱུྃ༔ རབ་འཇིགས་དཀྱིལ་འཁོར་འདི་ལ་ལྟོས༔ བསྟན་སྲུང་ཡོངས་རྫོགས་འཁོར་དང་བཅས༔ འཇིགས་པའི་ཧཱུྃ་སྒྲ་སྟོང་
གསུམ་སྒྲོག༔ བསྟན་སྲུང་ཡོངས་རྫོགས་དབང་བསྐུར་རོ༔ ཨོཾ་བྷུདྡྷ་མཧཱ་ཀཱ་ལ༔ བཛྲ་མཧཱ་ཀཱ་ལ༔ རཏྣ་མཧཱ་ཀཱ་ལ༔ པདྨ་མཧཱ་ཀཱ་ལ༔ ཀརྨ་མཧཱ་ཀཱ་ལ་ཨ་བྷི་རིཉྩ་ཧཱུྃ་ཨཱ༔ དེ་ནས་ཐོད་པ་ལག་ཏུ་

༄༅༔ ༔གཏད༔ ཧཱུྃ༔ བྷནྡྷ་ལྕང་ལོ་འཁྱིལ་བའི་སྣོད་མཆོག་ཏུ༔ བྱང་སེམས་དཀར་དམར་ཧེ་རུ་ཀ་ཡི་བཅུད༔ བདུད་རྩི་ལྔ་ནི་རིགས་ལྔ་ཁྲག་འཐུང་རྫས༔ བསྟེན་པས་དངོས་གྲུབ་མྱུར་
ཐོབ་དབང་བསྐུར་རོ༔ ཨོཾ་མཧཱ་ཀཱ་ལ་སརྦ་མཧཱ་པཱུ་ཙ་࿙སུ་ཁ་ཟེར་བའང་འདུག ཨ་བྷི་རིཉྩ་ཨཱ༔ དེ་ནས་མེ་ལོང་དང་སིནྡྷུ་ར་གཏད༔ ཧཱུྃ༔ དྲི་མེད་ཤེལ་ལྟར་དག་པའི་རང་རིག་སེམས༔ སྣང་གྲགས་མེ་
ལོང་གཟུགས་བརྙན་ལྟ་བུ་སྟེ༔ བསྟན་སྲུང་ཡོངས་རྫོགས་ཡབ་ཡུམ་གཉིས་མེད་རོལ༔ གསུམ་པ་ཤེས་རབ་ཡེ་ཤེས་དབང་བསྐུར་རོ༔ ཨོཾ་མཧཱ་ཀཱ་ལ་པྲ་ཛྙཱ་ཛྙཱ་ན་ཨ་བྷི་རིཉྩ་ཨཱ༔ དེ་ནས་སློབ་མ་ལུས་
གནད་བཅའ༔ བླ་མས༔ ཧོཿ ལུས་ནི་གསལ་སྟོང་མགོན་པོའི་སྐུ༔ ངག་ནི་གྲགས་སྟོང་མགོན་པོའི་གསུང་༔ སེམས་ཉིད་རིག་སྟོང་མགོན་པོའི་ཐུགས༔ དེ་ལ་གནས་པ་སྒོམ་པས་ཆོག༔ དེ་ཡི་ངང་
ལ་ཕྲིན་ལས་མཛད༔ དེ་ནི་མགོན་པོའི་སྤྱོད་པའོ༔ བསྒྲལ་ཚད་སངས་རྒྱས་ཐོབ་པ་སྟེ༔ བསྟན་སྲུང་ཡོངས་རྫོགས་འབྲས་བུའོ༔ དབང་བཞི་ཡོངས་སུ་རྫོགས་པའི་རྟགས༔ དེ་ནས་སྤོས་བསྲེགས་རོལ་
མོ་བཀྲོལ༔ གཟི་བརྗིད་སྟོབས་ཀྱི་དབང་བསྐུར་ནི༔ གཏོར་མ་སློབ་མའི་སྤྱི་བོར་བཞག་སྟེ༔ ཧཱུྃ༔ འོག་མིན་གནས་མཆོག་དམ་པ་ནས༔ ཞི་ཁྲོ་ཡོངས་རྫོགས་སྐུ་བཞེངས་ལ༔ གསང་བའི་དཀྱིལ་

འཁོར་ཆེན་པོ་འདིར༔ སྤྱན་འདྲེན་བཞུགས་གསོལ་མཆོད་པ་འབུལ༔ བདག་དང་མོས་པའི་བུ་འདི་ལ༔ དབང་བསྐུར་བྱིན་གྱིས་བརླབ་ཏུ་གསོལ༔ དགྲ་བགེགས་ལོག་འདྲེན་བར་ཆད་སེལ༔ ཕྱི་ནང་
གསང་བའི་དབང་རྣམས་བསྐུར༔ དབང་དང་དངོས་གྲུབ་སྩལ་དུ་གསོལ༔ ཧཱུྃ༔ དཔལ་ལྡན་ཡེ་ཤེས་མགོན་པོ་ཡིས༔ རིགས་ཀྱི་བུ་ལ་དབང་བསྐུར་ཅིག༔ ཡེ་ཤེས་དབྱིངས་ཀྱི་ལྷ་མོ་ཡིས༔ རིགས་ཀྱི་
བུ་ལ་དབང་བསྐུར་ཅིག༔ སྐུ་སྤྲུལ་སྟག་ཞོན་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་ཅིག༔ གསུང་སྤྲུལ་བེང་ཆེན་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་ཅིག༔ ཐུགས་སྤྲུལ་གྲི་
གུག་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་ཅིག༔ ཡོན་ཏན་སེང་གཞོན་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་ཅིག༔ ཕྲིན་ལས་ཏྲག་ཤད་འཁོར་བཅས་ཀྱིས༔ རིགས་ཀྱི་བུ་ལ་
དབང་བསྐུར་ཅིག༔ ལྷ་མོ་སྡེ་ལྔ་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་ཅིག༔ བྱ་རོག་གདོང་དང་སེང་གེའི་གདོང་༔ གཤིན་རྗེ་ཆོས་རྒྱལ་འཁོར་བཅས་ཀྱིས༔ རིགས་ཀྱི་བུ་ལ་དབང་བསྐུར་
ཅིག༔ གནོད་སྦྱིན་སོ་ཀ་རཱ་ཛ་དང་༔ སྤྲུལ་པའི་མོན་ནག་མཆེད་གསུམ་དང་༔ ལས་མགོན་དུས་མཚན་ཡབ་ཡུམ་དང་༔ སྒྲོལ་གིང་བཤན་པ་དམར་ནག་གིས༔ རིགས་ཀྱི་བུ་ཡི་གྲོགས་མཛོད་ཅིག༔

༄༅༔ ༔དཔལ་མགོན་བདུན་ཅུ་རྩ་ལྔ་དང་༔ དྲེགས་པའི་སྡེ་དཔོན་སུམ་ཅུ་ཡིས༔ རིགས་ཀྱི་བུ་ཡི་གྲོགས་མཛོད་ཅིག༔ སྤྲུལ་འཁོར་བྱེ་བ་ས་ཡའི་ཚོགས༔ སྲུང་མ་དམ་ཅན་རྒྱ་མཚོ་
ཡིས༔ རིགས་ཀྱི་བུ་ཡི་གྲོགས་མཛོད་ཅིག༔ བརྒྱུད་འཛིན་རིགས་ཀྱི་བུ་འདི་ལ༔ འགྲོ་བ་འདུལ་བའི་དབང་བསྐུར་ཅིག༔ ཁམས་གསུམ་དབང་དུ་འདུ་བའི་དབང་བསྐུར་ཅིག༔ སྲིད་གསུམ་ཟིལ་གྱིས་
གནོན་པའི་དབང་བསྐུར་ཅིག༔ ནད་གདོན་སྡིག་སྒྲིབ་ཞི་བའི་དབང་བསྐུར་ཅིག༔ རིགས་དང་ལོངས་སྤྱོད་རྒྱས་པའི་དབང་བསྐུར་ཅིག༔ ཚེ་དང་བསོད་ནམས་འཕེལ་བའི་དབང་བསྐུར་ཅིག༔ དགྲ་
བགེགས་གདུག་པ་འདུལ་བའི་དབང་བསྐུར་ཅིག༔ དྲེགས་པ་ལས་ལ་འཁོལ་བའི་དབང་བསྐུར་ཅིག༔ ལྷ་སྲིན་བྲན་དུ་འཁོལ་བའི་དབང་བསྐུར་ཅིག༔ རྫུ་འཕྲུལ་ནུས་མཐུ་ལྡན་པའི་དབང་བསྐུར་ཅིག༔ ཧོཿ
རིགས་ཀྱི་བུ་ཁྱོད་ཀྱི༔ ཆོས་སྐྱོང་བསྟན་སྲུང་ཡོངས་རྫོགས་ཀྱི༔ དབང་དང་དངོས་གྲུབ་ཐོབ་གྱུར་ཅིག༔ འཁོར་དང་ལོངས་སྤྱོད་རྣམ་འཕེལ་ཞིང་༔ བཀྲ་ཤིས་བྱིན་ཆེ་བར་གྱུར་ཅིག༔ བསམ་པའི་དོན་
ཐམས་ཅད་ཡིད་བཞིན་དུ་འགྲུབ་པར་གྱུར་ཅིག༔ དབང་རྫོགས་གཏང་རག་ཚོགས་འཁོར་བྱ༔ དབང་ཡོན་ཕུལ་ཞིང་དམ་བཅའ་བསྲུང་༔ སྲུང་མ་ཇོ་བོ་དྲེགས་པ་བྲན་བཞིན་དུ་འགྱུར༔ འདི་ནི་མི་སྤེལ་ཆིག་

རྒྱུད་ཡིན༔ ཆོས་སྐྱོང་བསྟན་སྲུང་ཡོངས་རྫོགས་ཀྱི་དབང་ཆོག་རྫོགས་སོ༔ ས་མ་ཡ༔ རྒྱ་རྒྱ་རྒྱ༔ % འདིའི་བླ་མ་བརྒྱུད་པ་ནི། ཆོས་སྐུ་ཀུན་བཟང་། ལོངས་སྐུ་རྡོ་རྗེ་འཆང་། སྤྲུལ་སྐུ་ཕྱག་ན་རྡོ་རྗེ། ཨིནྡྲ་བྷོ་ཏི། སྤྲུལ་སྐུ་
གྲུབ་ཆེན་བརྒྱད། ཨུ་རྒྱན་པདྨ། ཡེ་ཤེས་མཚོ་རྒྱལ། རིག་འཛིན་ཆེན་པོ། རྡོ་རྗེ་དཔལ། བྱམས་པ་བཤེས་གཉེན། སངས་རྒྱས་དཔལ་བཟང་། ཆོས་རྒྱལ་བསོད་ནམས། བསོད་ནམས་བཀྲ་ཤིས། རིག་འཛིན་ཆོས་དཔལ་བཟང་། བྱམས་པ་ཤཱཀྱ་རྒྱལ་
མཚན༑ མཉམ་མེད་བྱམས་པ་རིན་ཆེན། དྲིན་ཅན་ཚེ་དབང་རྒྱལ་མཚན།། དེས་བདག་ལའོ། བཀྲ་ཤིས་དགེ་ལེགས་འཕེལ། བར་ཆད་སེལ།།